Notícies Costa Daurada - Un grup d'alumnes de Cambrils, primer premi a la Jornada EduEmprèn Catalunya
Prop de 300 alumnes de 3r d’ESO d’arreu de Catalunya s’han donat cita en aquesta jornada en la que s’han donat a conèixer els millors projectes de FAIG que s’han elaborat durant el curs als diferents instituts la Salle. El tema dels projectes presentats a la convocatòria EduEmprèn d’aquest any eren els Objectius del Mil·leni.
Així doncs, l’alumnat ha hagut de basar el seu projecte d’emprenedoria en contribuir a assolir una de les fites marcades per les Nacions Unides l’any 2015 de cara al 2030. Entre aquests grans objectius hi ha erradicar la pobresa extrema i la fam, reduir la mortalitat infantil, promoure la igualtat de gènere o incentivar el desenvolupament sostenible.
El projecte cambrilenc mereixedor del premi al millor pòster es plantejava la creació d’una empresa que tenia com a objectiu contribuir a assolir una educació de qualitat i inclusiva per a tothom a través de la creació d’una acadèmia de reforç per a nens i nenes amb Síndrome de Down.
Per a les integrants del grup aquesta ha estat una experiència única i molt enriquidora. És per aquest motiu que, asseguren, "ha valgut la pena tot l’esforç i els nervis que hem passat per tirar endavant el projecte".
Darrera modificació elDilluns, 17 Juny 2019 12:18
Més en aquesta categoria: « L’associació Equí Lliure porta l'equitació sense ferros a Salou